SET เปิดเช้าพุ่ง 19 จุด ลุ้นทะลุ 1,700 จุด รับความชัดเจนเลือกตั้งตามโร้ดแมป
SET เปิดเช้าพุ่ง 19 จุด ลุ้นทะลุ 1,700 จุด รับความชัดเจนเลือกตั้งตามโร้ดแมป โดยดัชนีตลาดหุ้นไทย ณ เวลา 10.05 น. อยู่ที่ 1,698.47 จุด บวก 19.08 จุด หรือ 1.14% สูงสุดที่ 1,698.57 จุด ต่ำสุดที่ 1,690.84 จุด มูลค่าการซื้อขาย 7.21 พันล้านบาท 
13 ก.ย. 2561

ผู้สื่อข่าวรายงานว่า ดัชนีตลาดหุ้นไทย ณ เวลา 10.05 น. อยู่ที่ 1,698.47 จุด บวก 19.08 จุด หรือ 1.14% สูงสุดที่ 1,698.57 จุด ต่ำสุดที่ 1,690.84 จุด มูลค่าการซื้อขาย 7.21 พันล้านบาท โดยเป็นการปรับขึ้นเช่นเดียวกับตลาดภูมิภาคที่ขึ้นเกือบยกแผง ขานรับข่าวดีจากสหรัฐฯจะเริ่มต้นการเจรจาการค้ารอบใหม่กับจีน
โดยนายสตีเวน มนูชิน รมว.คลังสหรัฐ ได้ส่งจดหมายไปยังเจ้าหน้าที่จีน เพื่อเชิญให้เข้าร่วมการเจรจาแก้ไขข้อขัดแย้งทางการค้า ขณะที่ค่าเงินใน Emerging Market เริ่มมีเสถียรภาพมากขึ้น นอกจากนี้ยังมีความชัดเจนความคืบหน้าเกี่ยวกับการเลือกตั้งในประเทศมากขึ้นด้วย ซึ่งตลาดฯเริ่มมีความเชื่อมั่นการเลือกตั้งมากขึ้น พร้อมให้แนวต้าน 1,695 แนวรับ 1,675 จุด
นายประกิต สิริวัฒนเกตุ ผู้อำนวยการฝ่ายวิเคราะห์หลักทรัพย์ บล.กสิกรไทย กล่าวว่า ตลาดหุ้นไทยเช้านี้คาดว่าจะปรับตัวขึ้นได้ในทิศทางเดียวกับตลาดหุ้นในภูมิภาคเอเชียที่เช้านี้ปรับตัวขึ้นกันเกือบยกแผง ตอบรับข่าวดีที่เริ่มเข้ามา จากการที่สหรัฐฯกำลังหาทางเริ่มต้นเจรจาการค้าครั้งใหม่กับจีน โดยนายสตีเวน มนูชิน รมว.คลังสหรัฐ ได้ส่งจดหมายไปยังเจ้าหน้าที่จีน เพื่อเชิญให้เข้าร่วมการเจรจาแก้ไขข้อขัดแย้งทางการค้า และค่าเงินใน Emerging Market เริ่มมีเสถียรภาพมากขึ้น โดยเงินรูปีของอินเดียเริ่มแข็งค่าขึ้น และรูเปียห์ของอินโดนีเซียก็เริ่มนิ่ง ทำให้เงินทุนไหลออกจาก Emerging Market เบาลง
นอกจากนี้ พ.ร.บ.ประกอบรัฐธรรมนูญว่าด้วยการเลือกตั้ง ส.ส. และ พ.ร.บ.ประกอบรัฐธรรมนูญการได้มาซึ่งส.ว. ได้ประกาศลงในราชกิจจานุเบกษาแล้ว ทำให้มีความชัดเจนในการเลือกตั้งมากขึ้น และเท่าที่ดูก็มีกระแสตอบรับเรื่องนี้มาก ซึ่งตลาดฯเริ่มมีความเชื่อมั่นต่อการเลือกตั้งมากขึ้น โดยแนะนำหุ้นที่เกี่ยวข้อง STEC, ROBINS, MACO เป็นต้น
พร้อมให้แนวต้าน 1,695 จุด ส่วนแนวรับ 1,675 จุด
 
 